Browning studerte Reserve-Polizei-Bataillon 101 som i det okkuperte Polen drepte 35.000 jøder (en stor del kvinner og barn) i løpet av vel ett år. Han konkluderte i sin bok med at de rundt 500 menige politimennene var alminnelige middelaldrende menn fra arbeiderklasse eller middelklasse. Browning skriver at med hensyn til alder, opphavssted og sosial bakgrunn var mennene i bataljon 101 de man skulle tro var minst egnet som kandidater til fremtidige massemordere. Ifølge Browning deltok flertallet av ulike grunner: krigssituasjonen, lydighet, gruppepress, dehumanisering av ofrene, karrierejag og antisemittisme.